Broj: 711-I-105- Pp-309-22/23-04-19

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznika Bojana Simoniča, općinskog načelnika Općine Lovran** na stručnom sastanku Povjerenstva održanom dana 10.siječnja 2023.g., donosi sljedeći:

**ZAKLJUČAK**

**Postupak za odlučivanje o sukobu interesa protiv obveznika Bojana Simoniča, općinskog načelnika Općine Lovran, u odnosu na okolnost da je tijekom pandemije Covid-a Općina Lovran bez raspisivanja natječaja imenovala pročelnika Upravnog odjela za komunalni sustav i prostorno planiranje, neće se pokrenuti, jer postupanje obveznika ne predstavlja moguću povredu odredbi ZSSI-a.**

Obrazloženje

Dana 27. lipnja 2022. Povjerenstvo je steklo saznanja da je u Općini Lovran navodno donesena odluka o imenovanju pročelnika Upravnog odjela za komunalni sustav i prostorno planiranje tijekom pandemije COVID-a bez provedenog natječaja povodom čega je otvoren predmet Pp-309/22.

Dana 04. kolovoza 2022. pod brojem 711-U-7146-Pp-355/22-01-5 Povjerenstvo je zaprimilo prijavu protiv obveznika Bojana Simoniča, općinskog načelnika Općine Lovran također vezanu za zapošljavanje ………………………. na mjestu pročelnika u Općini Lovran te je povodom iste otvoren predmet Pp-355/22.

Člankom 44. stavkom 1. Zakona o općem upravnom postupku propisano je da se dvije upravne stvari ili više njih zaključkom mogu spojiti u jedan postupak, ako se prava ili obveze stranaka temelje na istoj pravnoj osnovi i na istom ili sličnom činjeničnom stanju, a javnopravno tijelo koje vodi postupak stvarno je i mjesno nadležno za vođenje svih tih postupaka.

Nastavno na sve navedeno, Povjerenstvo je zaključilo da se sadržaj predmeta poslovnog broja Pp-309/22 i predmeta poslovnog broja Pp-355/22 odnosi na istog obveznika i na iste okolnosti pri čemu je Povjerenstvo stvarno i mjesno nadležno za vođenje oba postupka te je iste spojilo u predmet Pp-309/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika, Povjerenstvo je utvrdilo da je obveznik Bojan Simonič bio općinski načelnik Općine Lovran u mandatu 2017.-2021.g. te ponovno od 07. lipnja 2021.g. Slijedom navedenog, Bojan Simonič dužan je postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

S obzirom na navedenu zakonsku odredbu, te da je u ovome slučaju Pp-309/22 spis formiran nakon stupanja ZSSI-a na snagu dana 25. prosinca 2021., a obveznik i dalje obnaša javnu dužnost općinskog načelnika Općine Lovran, postupak će se voditi sukladno procesnim i materijalnim odredbama novog ZSSI-a.

Člankom 7. c) ZSSI-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Člankom 20. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08, 61/11, 04/18 i 112/19) propisano je da natječaj provodi povjerenstvo koje imenuje pročelnik upravnog tijela, a da za imenovanje pročelnika upravnog tijela natječaj provodi povjerenstvo koje imenuje općinski načelnik, gradonačelnik, odnosno župan. Nadalje, navodi se da Povjerenstvo za provedbu natječaja mora imati neparan broj, a najmanje tri člana.

Povjerenstvo je od Općine Lovran zatražilo podatke o tome je li Općina Lovran tijekom COVID pandemije raspisala natječaj za zapošljavanje na radnom mjestu pročelnika Općine Lovran te ukoliko jest li natječaj proveden, koliko kandidata je sudjelovalo na predmetnom natječaju te tko je odlučivao o izabranom kandidatu.

Općina Lovran odgovorila je dopisom KLASA: 008-03/22-01/5, URBROJ: 2170-25-02-22-2 od 02. rujna 2022.g. navodeći da je Odlukom o ustrojstvu i djelokrugu Općinske uprave Općine Lovran („Službene novine PGŽ“ broj 49/10 i „Službene novine Općine Lovran" br. 10/15, 2/19, 2/19-ispravak i 6/21) Općina Lovran ustrojena u dva odjela, i to Upravni odjel za društvene djelatnosti, financije i proračun, te Upravni odjel za komunalni sustav i prostorno planiranje. Nadalje, navodi se da je od donošenja Odluke o proglašenju epidemije bolesti COVID-19 uzrokovana virusom SARS-Cov-2 od 11. ožujka 2020. godine, Općina Lovran raspisala Javni natječaj za imenovanje pročelnika/ce Upravnog odjela za komunalni sustav i prostorno planiranje Općine Lovran, koji je objavljen dana 04. veljače 2022. godine u Narodnim novinama br. 16/22, te je istog dana objavljena i Obavijest o raspisanom natječaju na službenoj web stranici Općine Lovran, s obzirom da nije postojala zabrana zapošljavanja u jedinicama lokalne i područne samouprave tijekom proglašene epidemije. Nadalje, navodi se da je navedeni natječaj proveden te da se na isti prijavilo ukupno pet kandidata koji su svi zadovoljili formalno-pravne uvjete natječaja, a ukupno tri kandidata je pristupilo prethodnoj provjeri znanja i sposobnosti. Po provedenom natječajnom postupku doneseno je Izvješće o istome, KLASA: 112-01/21-01/4, URBROJ: 2170-25-04-01/22-19 od 25. veljače 2022. godine, te je temeljem istoga doneseno Rješenje o imenovanju Pročelnika Upravnog odjela za komunalni sustav i prostorno planiranje, KLASA: UP/l-112-04/22- 01/1, URBROJ: 2170-25-02-22-2, od 04. ožujka 2022. godine, od strane Općinskog načelnika a sukladno članku 5. stavku 3. Zakona o službenicima i namještenicima u lokalnoj i područnoj (regionalnoj) samoupravi.

Općina Lovran dostavila je i relevantnu dokumentaciju iz koje je razvidno da je raspisan navedeni javni natječaj i to 02. veljače 2022.g. te da je imenovano Povjerenstvo koje je provodilo natječaj u kojem je troje kandidata pristupilo pisanom testiranju znanja, a jedino je ……………… ostvario pravo pristupa testiranju znanja iz informatike, budući da je u pisanom testiranju ostvario više od 50% točnih odgovora te je potom isti pristupio i usmenom razgovoru.

Slijedom navedenog, Povjerenstvo je utvrdilo kako su netočni navodi prijave, odnosno da je u Općini Lovran, sukladno propisima proveden natječaj za radno mjesto pročelnika Upravnog odjela za komunalni sustav i prostorno planiranje, pri čemu nije utvrđeno, niti se to u prijavi ističe, da bi osoba koja je odabrana u javnom natječaju bila povezana s obveznikom.

Slijedom navedenog, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

1.Dužnosnik Bojan Simonič, osobnom dostavom

2. Podnositelju, putem dostavljene e-mail adrese

3. Objava na internetskoj stranici Povjerenstva

4.Pismohrana